**REK arvamus 06.04.2023**

Ravimitootjate Liidu Eetikakomiteele (REK) tuli 1. aprillil 2023 küsimus planeeritava ürituse koha sobilikkuse kohta RTL-i eetikakoodeksi artikli 10 kontekstis, kusjuures koha kirjeldus on alljärgnev:

* toimuks logistiliselt hästi ligipääsetavas kohas Tallinnas, mis on leidnud laialdast kasutust ka teiste seminaride korraldajate poolt (näiteks: <https://www.itk.ee/en/news/clinic-medical-rehabilitation-celebrates-10th-anniversary-conference>);
* seminaride korraldamiseks kohaldatud ruumides, kus on olemas vajalikud seadmed (antud näitel <https://www.fotografiska.com/tallinn/en/ruumid/i-korruse-saal/>. Seminariruumid ei ole sündmuse korraldaja hinnangul tuntud meelelahutusvõimaluste poolest ega ekstravagantsed;
* Seminariruumidest eraldi, hoone teistel korrustel asub kunstigalerii, st külalised ei pääse piletit vajavatele korrustele. Sündmuse korraldaja ja Fotografiska sätestavad seminari broneeringus selle klausli eraldi ka kirjalikult.

REK arutas saabunud küsimust oma 6. aprill 2023 koosolekul. REK liikmed arutlesid küsimust peamiselt eetikakoodeksi artikli 10.05 sõna „ekstravagantne“ kontekstis. RTL eetikakoodeksi artikkel 10.05 sätestab:

„*Sobiva toimumiskoha eelduseks on konverentsiruumide olemasolu ning on oluline, et ei tuldaks toimumiskoha pärast ja ei kasutataks meelelahutusvõimalusi (kui ka kohal on sellised lisaväärtused iseenesest olemas). Kuna Eestis on enamik konverentsikohti ühel või teisel moel tuntud ka meelelahutuskohtadena, siis tuleb arvestada, et toimumiskoht või selle pakutavad teenused, v.a konverentsiteenus iseenesest, ei tohi olla üritusele tulemise ajendiks. Ekstravagantseks peetakse toimumiskohta, mis on oma erilisusega üritusele tulemise põhjuseks.*“

Lähtuvalt eetikakoodeksi ülalviidatud artiklist 10.05, leidsid REK liikmed, et koha ekstravagantsuse osas võib olla erinevaid arusaamu ja tõlgendusi, aga sõna „ekstravagantne“ tõlgendamisel ei peaks nii palju keskenduma kohale kui sellisele, vaid sellele, et ei kasutataks toimumiskohaga seonduvaid meelelahutusvõimalusi ja muid taolisi lisaväärtuseid.

REK liikmete hinnangul on Fotografiska puhul tegemist tervishoiusektoris mitmete ürituste korraldamiseks kasutatava kohaga, mis on lihtsasti juurdepääsetav, oluline on, et on tagatud eraldi ruumi ja seadmete olemasolu konverentside korraldamiseks. Antud konkreetsel juhul tagab firma lisaks ka selle, et osalejad ei pääse piletit vajavatele, kunstigaleriiga korrustele. REK liikmete hinnangul on liikmesfirma ürituse korraldajana sellega omalt poolt piisavalt teinud.

REK liikmete hinnangul on ajad muutunud, sündmuste toimumise kohad ongi tihti keskkonnas, kus on ka muid teenuseid (nt muuseumid, kunstigaleriid – KUMU ja ERM) ja sündmuskohad ei ole enam nii eksklusiivsed, osalejad ei tule enam koha kui sellise pärast sündmusele.

**ARVAMUS:**

1. Kuigi REK hinnangul võib sõna „ekstravagantne“ eetikakoodeksi artiklis 10.05 tekitada erinevaid tõlgendamisvõimalusi, on sündmuste toimumise kohad paratamatult tihti keskkonnas, kus on ka muid teenuseid ning mitmed sündmuskohad ei ole enam oma uudsuse minetamise tõttu ka nii eksklusiivsed, mistõttu osalejad ei tule koha kui sellise pärast sündmusele. Sõna „ekstravagantne“ tõlgendamisel ei peaks nii palju keskenduma kohale kui sellisele, vaid sellele, et ei kasutataks toimumiskohaga seonduvaid meelelahutusvõimalusi ja muid taolisi lisaväärtuseid. Kui liikmesfirma ürituse korraldajana on omalt poolt teinud kõik mõistlikult võimaliku selleks, et ürituse toimumiskohaga samas majas pakutav meelelahutuse võimalus või muu taoline lisaväärtus ei ole sealses konverentsi- või seminariruumis toimuval üritusel osalejatele ürituse käigus vabalt ligipääsetav (nt vajab eraldi pileti ostmist), siis saab REK liikmete hinnangul toimumiskohta reeglina eetikakoodeksi nõuetega kooskõlas olevaks pidada.